കുടുംബവര്ഷ പ്രഖ്യാപനം ക്ഷേമപദ്ധതികള് കാലഘട്ടത്തിന്റെ ആവശ്യമെന്ന് പാലാ: കുടുംബവര്ഷാചരണത്തോടനുബന്ധിച്ച് പാലാ രൂപതാധ്യക്ഷന് മാര് ജോസഫ് കല്ലറങ്ങാട്ട് പ്രഖ്യാപിച്ച ക്ഷേമപദ്ധതികള് കാലഘട്ടത്തിന്റെ ആവശ്യങ്ങളുടെ നിറവേറ്റലാണെന്ന് പാലാ രൂപത ഫാമിലി അപ്പോസ്തലേറ്റ് ഡയറക്ടര് ഫാ. ജോസഫ് കുറ്റിയാങ്കല് പറഞ്ഞു. പാലാ രൂപതയുടെ ക്ഷേമപ്രവര്ത്തനങ്ങള്ക്കെതിരെ ചില മാധ്യമങ്ങള് പ്രചാരണം നടത്തുന്നതിനെ ശക്തമായി അപലപിച്ചു പാലാ രൂപത മാതൃപിതൃവേദി സംഘടനകളുടെ ഓണ്ലൈനില് നടത്തിയ സംയുക്ത രൂപതാസമിതി യോഗത്തില് പ്രസംഗിക്കുകയായിരുന്നു അദ്ദേഹം. ക്രിസ്തീയ മൂല്യങ്ങളില് അടിയുറച്ചുനിന്ന് കൂടുതല് മക്കളുള്ള കുടുംബങ്ങള്ക്ക് സഹായങ്ങള് നല്കുവാനും, ആശുപത്രി ചെലവുകള്, മക്കള്ക്ക് വിദ്യാഭ്യാസം, ജോലി എന്നിവ നല്കുവാനുമുള്ള നിലപാടുകള് ക്രിസ്തീയ തത്വങ്ങള്ക്ക് അനുസൃതമാണെന്നും ഇതിന് എല്ലാവിധ പിന്തുണയും യോഗം വാഗ്ദാനം ചെയ്തു. പാലാ രൂപത പിതൃവേദി പ്രസിഡന്റ് ജോസ് ജോണ് കീലത്ത്, സെക്രട്ടറി ജോസഫ് വടക്കേല്, മാതൃവേദി പ്രസിഡന്റ് സിജി ലൂക്ക്സണ് പടന്നമാക്കല്, സെക്രട്ടറി മേരിക്കുട്ടി അഗസ്റ്റിന് കണിയാരകത്ത് വടക്കുംകര, രൂപതാസമിതി അംഗങ്ങള് എന്നിവര് സംബന്ധിച്ചു. മൂന്നിലവ്: പരിശുദ്ധ പിതാവ് പ്രഖ്യാപിച്ച കുടുംബ വര്ഷത്തോടനുബന്ധിച്ച് പാലാ രൂപതയിലെ വലിയ കുടുംബങ്ങള്ക്ക് കൈത്താങ്ങായി ആനുകൂല്യങ്ങള് പ്രഖ്യാപിച്ച, ജീവന്റെ മഹത്വം ഉയര്ത്തിക്കാട്ടുന്ന മാര് ജോസഫ് കല്ലറങ്ങാട്ടിന്റെ നിലപാടുകള്ക്ക് രൂപത കുടുംബ കൂട്ടായ്മ പിന്തുണ പ്രഖ്യാപിച്ചു. ഓണ്ലൈനായി നടത്തിയ യോഗത്തില് രൂപത ഡയറക്ടര് ഫാ. വിന്സെന്റ് മൂങ്ങാമാക്കല്, കോഓര്ഡിനേറ്റര് തോമസ് വടക്കേല്, സെക്രട്ടറി ജോണി വേലംകുന്നേല്, ഫൊറോന കോഓര്ഡിനേറ്റര്മാര്, ഇടവക പ്രതിനിധികള് തുടങ്ങിയവര് പങ്കെടുത്തു. പാലാ: ജീവന്റെ മൂല്യത്തിന് ഊന്നല് നല്കുന്ന പ്രഖ്യാപനം നടത്തിയ പാലാ രൂപതാധ്യക്ഷന് മാര് ജോസഫ് കല്ലറങ്ങാട്ടിനെ അധിക്ഷേപിക്കാന് ഇറങ്ങിപ്പുറപ്പെട്ടിരിക്കുന്നവര് സമൂഹത്തെ ബോധപൂര്വം തെറ്റിദ്ധരിപ്പിക്കാന് ശ്രമിക്കുകയാണെന്ന് ടീച്ചേഴ്സ് ഗില്ഡ്. സഭ കാലങ്ങളായി പുലര്ത്തിപ്പോന്നത് ജീവന്റെ സംസ്കാരമാണ്. ജീവന്റെ നിലനില്പ്പിനും ക്ഷേമത്തിനും ഉതകുന്ന കര്മപദ്ധതികളാണ് സഭ എന്നും ആവിഷ്കരിച്ചു നടപ്പിലാക്കിക്കൊണ്ടിരിക്കുന്നത്. ജനസംഖ്യാപരമായ ശൂന്യത ഒരു സമൂഹത്തിന്റെ നാശത്തിന് കാരണമാകും എന്ന പ്രഖ്യാപനം ഇടയ ധര്മമാണ്. കത്തോലിക്ക സഭയുടെ കുടുംബ വര്ഷാചരണത്തിന്റെ ഭാഗമായി കുടുംബക്ഷേമ പദ്ധതികള് പ്രഖ്യാപിച്ചത് മാതൃകാപരവും സ്വാഗതാര്ഹവുമാണെന്ന് രൂപത കമ്മിറ്റി അഭിപ്രായപ്പെട്ടു. കോര്പറേറ്റ് സെക്രട്ടറി ഫാ. ബെര്ക്കുമാന്സ് കുന്നുംപുറം ഉദ്ഘാടനം ചെയ്തു. പ്രസിഡന്റ് ആമോദ് മാത്യു അധ്യക്ഷത വഹിച്ചു. ഡയറക്ടര് ഫാ. ജോര്ജ് വരകുകാലാപ്പറമ്ബില്, സെക്രട്ടറി ജോബെറ്റ് തോമസ്, സാജു മാന്തോട്ടം, സാബു മാത്യു, സ്റ്റീഫന് മാനുവല്, ഷിനു ആനത്താരക്കല്, മാനുവല് മാന്തറ, ജോജോ മണ്ണൂര്, ജോബി കുളത്തറ, വിന്സെന്റ് അരീക്കാട്ട്, സിബി തോട്ടക്കര, തനുജമ്മ ജെ. പുന്നൂര്, ഷീബ അഗസ്റ്റിന് എന്നിവര് പ്രസംഗിച്ചു.